|  |
| --- |
| **Gal 3:21-29**  **“Erfgename in God se testament aan Abraham en sy nageslag.”**  *Andries Burger, Pinetown Gemeente, 8 Oktober 2023* |

*Sing:* *Lied 159:1; Lied 305:1,2,4; Lied 553:1; Lied 292:1,2; Ps. 134:4; Ps. 105:1,2,5(T); “Vrede”*

Ons kan nie met God versoen word deur die onderhouding van die wet nie.

Vrede met God kom slegs en alleen deur die versoening wat Jesus Christus bewerk het en

waaraan ons deel kry sleg en alleen deur die genade van geloof wat God in ons werk deur die Heilige Gees.

Dit is die een sentrale tema in hierdie brief van Paulus

aan die gemeentes in die Romeinse provinsie Galasië, en

sedertdien ook aan elke gemeente en elke gelowige van alle tye en plekke.

In hoofstuk drie gebruik hy Abraham se verlossing as voorbeeld.

Hy het geleef lank voordat God die wet aan Moses en sy volk bekendgemaak het.

God het Abraham geroep en beloftes aan hom gegee soos

dat sy nageslag baie sal wees, en

dat hy ŉ seën sal wees vir mense om hom en

dat seker die belangrikste dat een van sy nageslag ŉ seën sal wees vir al die volke van die aarde.

Abraham het God geglo en sy hele lewe het verander om net te doen waarvoor God hom geroep het.

En nét omdat hy geglo het in God, het Hy God se geregtigheid ontvang (Gen. 15:6).

Abraham het nie die wet met al sy bepalings en seremonies nagekom om gered te kan word nie,

want God het die wet eers 430 jaar later vir Moses en sy volk by Sinaï gegee.

Abraham is uit genade gered toe God sy beloftes van redding aan Hom gegee het omdat Hy in God geglo het.

Maar dan kan mens vra, as die wet nie vir ons versoening met God kan bring nie, hoekom het God die wet dan gegee?

**<< Lees Gal. 3:21-29 >>**

Die wet kan ons nie salig maak nie, die wet kan nie vir ons vrede by God bring nie want almal in die hele wêreld is vasgevang in die greep van die sonde.

Dit is nie die wet wat nie goed genoeg is of wat te streng is nie.

Die wet is goed – dit is immers God se voorskrifte vir mense om na sy beeld te lewe, om sy verteenwoordigers te wees soos wat Hy ons geskape het.

Die probleem lê by die mens, ook by ons, by my en by jou.

Ons is só verderf deur die sonde dat ons in ons sondige natuur nie meer kán nie, selfs al sou ons ons hoe graag wou.

Deur Paulus leer God ons hier dat die wet ons bewaak, of oor ons toesig hou totdat ons in Christus glo en

dan God se beloftes van redding ontvang deur geloof – netsoos in Abraham se geval.

In die ou vertaling is die woord “bewaarder”of “toesighouer” as “tugmeester” vertaal, dat die wet vir ons ŉ “tugmeester” na Christus toe is.

Dit laat my dink aan my kleintyd wanneer my ma my so aan die oor beetgekry het en my saamgesleep het na waar ek moes wees.

Die wet van God kry ons soos ŉ tugmeester aan die oor beet en begelei ons soos ŉ toesighouer om by Christus uit te kom.

Paulus beskryf hierdie proses pragtig in Romeine 7.

Sonder die wet het hy nie eens geweet wat sonde is nie, maar toe hy die wet leer ken het, toe het hy agtergekom hoe sondig en verlore hy regtig is.

Maar toe hy die wet wil nakom, toe het hy agtergekom dat hy dit net nie kon regkry om die goeie van die wet te doen nie, al wou hy hoe graag.

Al wat hy reggekry het was om die verkeerde te doen, wat hy regtig nie meer wou doen nie.

En hoe meer hy probeer om die wet na te kom, hoe meer het hy dit verbrou.

Hy het só daarmee bly worstel – om-en-om en elke keer maar dieselfde mislukking, dat hy dan in Rom. 7:24 in frustrasie uitroep,

*“Ek ellendige mens! Wie sal my van hierdie doodsbestaan verlos?”*

Maar nie net Paulus nie nè?

Dit is wat die wet met ons doen, met elkeen wat hulle verhouding met God ernstig opneem.

Dit is wat ook in elke erediens gebeur wanneer ons spesifiek fokus op God se wet – soms uit die 10 gebooie, soms ander dele uit die Skrif.

Elke keer kry die wet ons beet om ons elke keer weer te laat besef dat ons beste pogings elke keer steeds op niks uitloop nie,

sodat ek en jy elke keer saam met Paulus in hartseer frustrasie en mislukking smag na verlossing, sodat ons dan saam uitroep,

*“Ek ellendige mens! Wie sal my van hierdie doodsbestaan verlos?”*

En die antwoord, ... die evangelie, ... die blye boodskap, ... die genade

want net in die volgende vers (Rom. 7:25) gee Paulus God se antwoord op sy en ons uitroep,

“*Aan God die dank! Hy doen dit, Hy verlos ons, deur Jesus Christus ons Here.”*

Dit is wat die wet doen.

Dit leer vir ons wat God se wil is sodat ons weer sy verteenwoordigers sal wees soos Hy bedoel het – na sý beeld.

En in ons gespartel om dit wet na te kom, maar elke keer en aanhoudend klaaglik daarin misluk,

dwing die wet ons om telkens weer te besef dat daar geen redding is deur die wet te probeer gehoorsaam nie,

geen geregtigheid en versoening en geen vrede met God nie.

Dít ontvang ons net uit genade deur geloof in Jesus Christus.

Deur Hom word ons weer kinders van God want

ons word deel van Christus

ons word met Hom verenig

ons word met hom beklee soos in die OAV vertaal.

Soos wat Hy ons sonde op Hom geneem het en daarom deur God as ŉ sondaar gereken is en aan die kruis gestraf is,

só trek God Christus se geregtigheid vir aan vir elkeen wat in Hom glo.

Sy volkome heilige lewe word op ons rekening geskryf in die plek van ons mislukkende sondeskuld wat Hy met sy lewensbloed betaal het.

En dan leef ons nie meer vir onsself nie, skryf Paulus in 2 Kor. 5:15, maar dan lewe ons vir Hom wat vir ons gesterf en opgestaan het.

Hy stel dit nog sterker in Gal. 2:19 dat ons saam met Christus gekruisig is sodat dit nou nie meer ek en jy wat glo is wat lewe nie, maar Christus wat in ons lewe.

En daarom bly ons vasberade en ywerig om meer soos Hy te wees en meer soos Hy te lewe – eintlik om meer te lewe sodat Hy in ons sigbaar word...

Sodat mens Hom sien en hoor wanneer hulle met ons te doen het,

want deur die werk van die Heilige Gees word ons deel van Christus, of soos dit in die OAV vertaal word, ons word met Christus beklee, met Hom aangetrek...

En dit het alles deur die doop gebeur het ons in v.27 gelees.

Nee, hy bedoel nie die doop met water nie, hy bedoel dat ons in Christus ingedoop is.

Deur die Heilige Gees word gelowiges uit genade in Christus ingedoop amper soos wat jy beskuit in koffie doop.

Die beskuit is nooit weer dieselfde nie, dit verander van karakter – die koffie maak dit sag en jy kan die koffie daaraan ruik en proe.

So word gelowiges in Christus in gedoop...

Soos Paulus ook veral in Romeine 6:4 skryf word almal wat in Christus gedoop is ook in sy dood gedoop, sodat ons ook saam met Hom uit die dood opgewek is... om nou soos nuwe mense in Hom te lewe.

Ja in Ef. 2:6 lees ons dit ook, dat ons saam met Christus uit die dood van ons sondes opgewek is en saam met Hom ŉ plek in die hemel gekry het.

Dit is hierdie doop in Christus wat vir ons afgebeeld word in die sakrament van die doop.

Die water doop is self net ŉ teken, dit doen insigself niks nie en dit dra insigself niks by tot ons verlossing nie,

maar dit is ŉ sigbare teken of afbeelding of simbool wat ons herinner aan ons onsigbare doop in Christus.

Dit maak nie saak wanneer jy gedoop is en met hoeveel water nie,

vir gelowiges is hulle doop ŉ sigbare teken en herinnering dat ons in Christus in gedoop is.

Ons doop herinner ons dat Hy ons sondeskuld met sy lewensbloed silwerskoon, spierwit weggewas het om soos Hy sonder sonde te wees voor sy Vader, ons Vader.

Ons doop herinner ons dat daaraan dat ons met Christus aangetrek is om in sy geregtigheid en heiligheid voor God te wees en deur die Heilige Gees nuut gemaak word om soos God se kinders te lewe.

Ons doop herinner ons dat ons deel kry aan Christus se redding en sy verlossing alleen deur die geloof wat die Heilige Gees in ons werk.

Die water doop is vir ons ŉ teken dat God dit gedoen het... vir elkeen wat glo.

En daarom gee Jesus die opdrag dat mense wat glo gedoop moet word –

want Hy weet dat ons ŉ sigbare teken nodig het om ons te herinner aan hierdie wonder van verlossing in Jesus Christus.

Wonder jy dalk soms oor God se liefde vir jou, onthou jou doop – en die beloftes waaraan dit herinner.

Maar in v. 29 leer ons dat dit nie sommer so gebeur het nie.

Elkeen wat aan Christus behoort, wat in Hom in gedoop is en deur Hom verlos is,

is ŉ vervulling van die belofte wat God in sy testament aan Abraham en sy nageslag gemaak het.

Ons lees daarvan in Gen. 17 dat God ŉ verbond met Abraham gesluit het en beloof het om nie net vir Abraham ŉ God te wees nie, maar ook vir sy nageslag as ŉ ewige verbond.

ŉ Verbond is iets soos ŉ testament waarin God ŉ belofte van ŉ erflating aan Abraham as sy begunstigde maak, maar Hy skryf ook Abraham se nageslag in as begunstigdes.

En wie is dié nageslag?

Jesus het dit al met die Fariseërs daarna verwys (Joh. 8) en in Rom. 9 verduidelik Paulus dit verder - dat dit die gelowiges in Christus is wat die ware nageslag van Abraham is, soos ons dit is netso in Gal 3:7 lees, dat elkeen wat gló kinders van Abraham is.

Glo jy?

Dan is jy ŉ erfgenaam volgens daardie belofte van God aan Abraham.

Dan is dit omdat jou naam saam al die gelowiges van alle tye en plekke ingesluit is in God se verbond of sy testament met Abraham.

Maar dan is die hele belofte netso vir gelowige ouers bedoel as wat dit bedoel was vir Abraham...

dat God nie net vir jou ŉ God sal wees nie, maar ook vir jou nageslag en hulle nageslag as ŉ ewige verbond.

Hoor jy, God belowe aan elke gelowige ouer dat Hy ook ŉ God sal wees vir jou kinders en hulle kinders.

Omdat jy glo ontvang jy dieselfde belofte van verlossing aan jou en aan jou kinders, dieselfde erflating – dieselfde belofte van verlossing deur geloof.

En dit bring ons by die rede waarom ons die babas van gelowige ouers doop.

Ons doop hulle nie omdat die doop self iets aan hulle redding doen soos die Rooms Katolieke Kerk leer nie.

Ons doop hulle nie omdat hulle klaar glo of omdat hulle eendag outomaties sal glo nie – daar is baie gedooptes wat God se beloftes in sy gesig teruggooi.

Ons doop hulle nie sodat die ouers ŉ belofte kan aflê om hulle kinders in geloof groot te maak nie.

Ons doop hulle nie omdat dit vir hulle iets sou kon beteken op daardie dag wat hulle gedoop word nie.

Ons doop hulle omdat hulle name ingeskryf is in God se verbond met hulle ouers,

ons doop hulle omdat hulle erfgename is in God se testament,

omdat hulle die belofte ontvang van verlossing deur geloof alleen.

(Terloops, dit is ook waarom ons net kinders van gelowige ouers doop omdat dit net gelowiges is wat deel het aan die belofte aan Abraham en sy geloofsnageslag.)

In Genesis 17 het Abraham die ou testament teken van God se verbond, die besnydenis, ontvang omdat Hy geglo het.

Dit was ŉ teken wat Hom moes herinner aan God se beloftes aan homself.

Maar toe klein Isak baie later gebore is en ook die teken van God se testament ontvang het, het dit vir klein Isak niks beteken nie – hoe kon dit, hy was maar 8 dae oud.

Maar dit het vir Abraham verskriklik baie betekenis ingehou –

dit was ŉ teken aan Isak se ouers wat hulle herinner het dat God dieselfde beloftes ook aan hulle kindjie gemaak het.

ŉ Teken dat sy naam ook in God se testament geskryf is as begunstigde of erfgenaam van God se belofte van redding en verlossing deur geloof,

ŉ teken dat Hy nie net hulle God is nie, maar ook vir hulle kind ŉ God sal wees.

Ons doop gelowige ouers se kinders omdat God hulle kinders ingesluit het in sy verbond, in sy testament, omdat sy belofte ook vir hulle bedoel is.

Ons doop hulle omdat die verbond aan Abraham ŉ ewige verbond is met almal wat glo, en omdat sy verbond die opdrag bevat dat ouers ŉ teken nodig het van sy genade dat hulle kinders ook ingesluit is.

Op die dag wat ons gelowige ouers se baba doop beteken dit vir die baba niks, hoe kan dit?

Maar vir die ouers is die doop van hulle kind van onskatbare waarde vir so lank as wat hulle lewe!

Elke dag, elke keer wanneer jy oor jou kind wonder, as jy dalk besorgd is oor wat die toekoms inhou, as jou kind swaarkry in een of ander beproewing, dalk in erge lyding – onthou dan die teken wat God vir jou gegee het toe jou kind gedoop is –

onthou God se belofte om vir jou kind ŉ God te wees.

Veral wanneer jou kind dalk sou worstel in geloof en dalk nie daarin vasstaan nie –

onthou die teken wat jy ontvang het as ŉ waarborg van God se belofte aan jou dat Hy vir jou kind ŉ God sal wees.

Gryp dan vas aan die beloftes van God, meer nog, gryp vas aan God wat die beloftes gee en

hou so vas aan Hom aan sy beloftes dat geen kommer oor jou kind jou die pad laat verloor nie.

En herinner Hom aan sy belofte aan jou sodat jy nie daarvan sal vergeet nie.

En leer dan jou kind dan dat hy en sy ook erfgename is in God se testament,

en leer hulle wat dit alles beteken en wat dit behels en hoe wonderlik dit is.

Vertel hulle van hulle doop wat jy as ŉ teken ontvang het toe hulle klein was, en hoe jy God daarvoor vertrou, vertel hulle sodat dit gaandeweg ook vir hulle ŉ teken word.

Maar leer jou kind ook dat dit net waar word wanneer hy of sy dit in geloof aanneem, eers en slegs wanneer hulle in God glo en dus in Christus in gedoop word ontvang hulle die vervulling daarvan.

En wys jou gedoopte kinders hoe dit lyk sodat hulle jou voorbeeld kan volg in jou toegewydheid en ywer, in jou blydskap en troos en sekerheid wanneer jy lewe as ŉ nuwe mens wat met Christus beklee is omdat jy deur geloof in Hom ingedoop is.

En julle wat sien hoe ŉ kindjie gedoop is – herinner die ouers daaraan en veral wanneer hulle bekommerd is oor hulle kinders. Herinner hulle aan God se beloftes vir hulle kinders en herinner hulle en help hulle om hulle kinders daarvan te leer.

Die doop – wat ŉ wonderlike teken van God se barmhartige genade, van sy verlossing deur geloof alleen, van sy getrouheid om sy beloftes te vervul.

AMEN